Чопобел целестин кени

Чопобел целестин кени  Жалал-Абад облусунун Сузак районунда, Жалал-Абад т. ж. бекетинен 18  км батышта, деңиз деңгээлинен 850–1020 м бийиктикте. 1958-ж. изилденген. Целестин рудасы жогорку бор мезгилинин чополуу жана кумайлуу-чопо катмарына туташ жатат. Целестиндин катмарчасын жана линзасын ичине камтыган, үч руда тулкусу ажыратылган. Алардын калыңдыгы 0,2–1,5 м, узундугу 20–500 м. Стронций кычкылынын өлчөмү 0,9дан 53,2%ке чейин болгон биринчи руда тулкусу өнөр жайлык мааниге ээ. Целестин желвак жана чачынды түрдө кездешет. Целестиндин запасы С1 категориясы боюнча 100 миң т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары